વિદેશના નયન રમ્ય બીચ પર કોઈ ગુજરાતી ફિલ્મના ડાયલોગ બોલાતા હોય તેવાં દ્રશ્યોનું શૂટિંગ કરવામાં આવે અને એ પણ એક, બે દિવસ નહીં, પણ પૂરા એક મહિના સુધી. વાત ભલે માન્યમાં ન આવે પણ આવું બન્યું છે. ગુજરાતી ફિલ્મ ‘પાગલ પંતિ’ના શૂટિંગની આ વાત છે. ગુજરાતી ફિલ્મો શૂટિંગ અને કોસ્ચ્યૂમની બાબતમાં એક ચોક્કસ ઘરેડની બહાર નીકળતી નથી તેવી માન્યતા વચ્ચે હવે ગુજરાતી ફિલ્મોની સિકલ બદલાઈ રહી છે. ગુજરાતી ફિલ્મો હવે બોલિવૂડની ફિલ્મો જેવા લોકેશન પર શૂટ થઈ રહી છે. આવી પહેલી ફિલ્મ છે ‘પાગલ પંતિ’. કોમેડી સાથે દેશપ્રેમનો સંદેશો આપતી આ ગુજરાતી ફિલ્મનું શૂટિંગ ઓસ્ટ્રેલિયા અને ન્યૂઝીલેન્ડની વચ્ચે આવેલા રમણીય ફિજી દ્વીપ પર કરવામાં આવ્યું છે. તા. ૧લી જૂનથી ફિલ્મ રજૂ થઈ રહી છે.